**OПШТИНА КОТОР ВАРОШ**

 **ОПШТИНСКА УПРАВА**

**ОДЈЕЉЕЊЕ ЗА ПРИВРЕДУ**

**НАЧЕЛНИК ОДЈЕЉЕЊА: СРЂАН ЋОРИЋ**

**ТЕЛЕФОН: 051/784-237**

**e-mail: srdjancoric@opstinakv.com**

**Информације можете наћи и на WEB страници општине Котор Варош**

[**www.opstinakotorvaros.com**](http://www.opstinakotorvaros.com)

**ВОДИЧ ЗА РЕГИСТРАЦИЈУ ПРЕДУЗЕТНИКА**

**Издање бр. 02, Датум: јануар 2020. Одобрио: Срђан Ћорић**

**ПОЈАМ**

Самостални предузетник је физичко лице које обавља предузетничку дјелатност у своје име и за свој рачун ради стицања добити, и као такав уписан је у регистар предузетника.

Физичко лице које намјерава да обавља предузетничку дјелатност, подноси захтјев за регистрацију Одјељењу за привреду општине Котор Варош (регистрациони орган).

Образац захтјева са упуством може се преузети у шалтер сали, канцеларији (број 22.) и путем званичне интернет странице општине Котор Варош. Попуњени захтјев за регистрацију предузетника уз одговарајуће доказе предаје се у шалтер сали (шалтер број 2.).

Предузетник може обављати дјелатности у пословном простору (у облику радње, радионице, канцеларије, бироа, агенције, студија, пансиона, атељеа, салона, лабараторије и слично), у стамбеном простору (Правилник о дјелатностима које се могу обављати у стамбеном простору) или без пословног простора (Правилник о дјелатностима за чије обављање није потребан пословни простор).

Предузетник може обављати дјелатности као основно занимање (лице које није у радном односу), допунско занимање (лице које је у радном односу и то најдуже до половине седмичног пуног радног времена и под условом да дјелатност обавља личним радом) и додатно занимање (лице које је у радном односу на неким другим пословима, студент, корисник пензије и у другим случајевима када посебним прописом није другачије уређено, под условима да запосли лице које испуњава услове тражене за обављање дјелатности).

**РЕГИСТРАЦИЈА**

Рјешење о регистрацији предузетника доноси одјељење за привреду (регистрациони орган) на основу доставњене сљедеће документације:

1. Попуњен образац захтјева за регистрацију предузетника СП-1,

2. Овјерена копија личне карте, односно овјерена копија пасоша за стране државњане,

3. Увјерење мјесно надлежног основног суда да није изречена правоснажна мјера забране обављања тражене дјелатности и које није старије од 30 дана од дана подношења захтјева за регистрацију предузетника,

4. Увјерење надлежне јединице Пореске управе Републике Српске да нема доспјелих неизмирених обавеза и које није старје од 8 дана од дана подношења захтјева за регистрацију предузетника,

5. Увјерење мјесно надлежног основног суда да нема неплаћених новчаних казни и трошкова принудне наплате за учињени прекршај из области економског и финасијског пословања и које није старије од 30 дана од дана подношења захтјева за регистрацију предузетника,

6. Овјерен уговор о оснивању ортачке радње (ако су оснивачи 2 или више лица),

7. Доказ о уплати општинске административне таксе у износу од 2,00 КМ на захтјев и општинска административна такса за рјешење у износу од 30,00 КМ.

Рок за доношење рјешења о регистрацији предузетника је два радна дана од дана достављања уредног захтјева. Предузетник рјешење преузима лично (канцеларија број 22.) или му се доставља на адресу путем поште у зависности од изабраног начина доставе.

Регистрација пословања у форми самосталног предузетника уређена је Законом о занатско-предузетничкој дјелатности (''Службени гласник Републике Српске'', број: 117/11, 121/12, 67/13, 44/16 и 84/19).

**ИЗРАДА ПЕЧАТА**

Након добијања рјешења о регистрацији предузетничке дјелатности, предузтеник је у обавези да изради печат код овлаштеног печаторезца. Потребна је копија рјешења о регистрацији предузетничке дјелатности. Израда печата износи око 20 – 40 КМ.

**РЕГИСТРАЦИЈА КОД ПОРЕСКЕ УПРАВЕ**

Пријаву пореског обвезника или обвезника уплате доприноса предузетник врши код Пореске управе Републике Српске, у року од пет дана од дана издавања рјешења о регистрацији предузетника.

За регистрацију пореског обвезника или обвезника уплате доприноса, Пореској управи потребно је доставити:

1. Попуњен образац пријаве ПР-2 (може преузети у било којој јединици Пореске управе или на интернет страници)

2. Рјешење о регистрацији предузетника,

3. Овјерена копија личне карте, односно овјерена копија пасоша за стране државњане,

4. Уговор о вођењу пословних књига (осим ако предузетник сам не води књиге).

Потврда о регистрацији пореског обвезника добија се исти дан уколико је достављена комплетна документација.

**ОТВАРАЊЕ ЖИРО РАЧУНА**

Жиро рачун може се отворити у било којој пословној банци. Приликом отварања рачуна банци је потребно доставити:

1. Рјешење о регистрацији предузетника,

2. Картоне депонованих потписа лица овлаштених за потписивање налога, ради располагања средствима са рачуна (образац се добија у банци),

3. Потврду о регистрацији пореског обвезника.

**ФИСКАЛИЗАЦИЈА**

Предузњетник је дужан да прије почетка рада уведе фискалну касу. Цијена фискалног уређаја је од 400 – 800 КМ. Ову обавезу предузетник нема ако обавља занатске дјелатности и дјелатности старих и умјетничких заната и домаће радиности.

**РЕГИСТРАЦИЈА КОД УПРАВЕ ЗА ИНДИРЕКТНО ОПОРЕЗИВАЊЕ**

Пријава обвезника ПДВ-а, врши се код мјесно надлежног регионалног центра Управе за индиректно опорезивање БиХ према сједишту предузетника.

Обавези пријављивања обвезника ПДВ-а подлијежу сва лица чији опорезиви промет добрима или услугама у претходној години прелази, или је вјероватно да ће прећи, праг од 50.000 КМ, као и сва лица која обављају спољнотрговинско пословање.

Уз захтјев за регистрацију и упис у јединствени регистар обвезника индиректних пореза (образац ЗР-1), потребно је доставити копију, уз предочење оргинала, или овјерену копију сљедећих докумената:

1. Рјешење о регистрацији предузетника,
2. Личну карту подносиоца захтјева,
3. Потврду о регистрацији пореског обвезника од Пореске управе Републике Српске,
4. Картон депонованих потписа овјерен од пословне банке код које је трансакциони рачун отворен (за све отворене трансакционе рачуне),
5. Дозволу за рад и пријаву боравишта издату од надлежног органа и пасош за физичко лице – предузетника, страног држављанина,
6. Оргиналне уплатнице као доказ о уплаћеном износу од укупно 40 КМ (на рачун ЈРТ ТРЕЗОР БиХ).

**ПОЧЕТАК ОБАВЉАЊА ДЈЕЛАТНОСТИ**

Предузњетник је дужан да почне са обављањем дјелатности најкасније у року од 30 дана, од дана достављања рјешења о регистрацији.

Испуњеност услова за обављање дјелатности провјерава надлежни инспекцијски орган у року од 45 дана од дана достављања рјешења о регистрацији предузетника.

**ПРОМЈЕНЕ У ТОКУ ПОСЛОВАЊА**

Промјене у току пословања везане су за:

**ПРОМЈЕНА ПОДАТАКА ОД ЗНАЧАЈА ЗА ПРАВНИ ПРОМЕТ**

Предузетник је дужан да, подношењем обрасца захтјева СП-1, пријави регистрационом органу сљедеће промјене података:

1. лично име и презиме, адресу, број личне карте или пасоша,
2. пословно име и сједиште,
3. вријеме обављања дјелатности (током цијеле године или сезонски),
4. врсту занимања (основно, допунско или додатно),
5. мјесто обављања дјелатности (пословни простор или стамбени простор или без простора),
6. шифру и назив претежне дјелатности и других дјелатности у складу са класификацијом дјелатности,
7. отварање, промјену података и затварање издвојене јединице,
8. привремени престанак обављања дјелатности и
9. трајни престанак обављања дјелатности.

**ПРИВРЕМЕНИ ПРЕСТАНАК ОБАВЉАЊА ДЈЕЛАТНОСТИ**

Предузетник може привремено престати да обавља дјелатност у укупном трајању до шест мјесеци у периоду од двије године.

О поновном почетку обављања предузетничке дјелатности предузетник је дужан да писаним путем обавијести регистрациони орган, најкасније у року од осам дана по истеку времена привременог престанка обављања дјелатности.

**ТРАЈНИ ПРЕСТАНАК ОБАВЉАЊА ДЈЕЛАТНОСТИ**

Предузетник је дужан да изврши одјаву обављања дјелатности прије престанка рада, подношењем обрасца захтјева СП-1.

Предузетник који осим у сједишту послује и у издвојеним јединицама, обавезан је да изврши одјаву свих издвојених јединица, прије подношења захтјева за одјаву обављања дјелатности.